Sabotasjen på fransk jernbane i 2024

**Sabotasjen på fransk jernbane i 2024** var en serie koordinerte sabotasjeaksjoner som ble utført i Frankrike natt til 26. juli 2024, dagen for åpnings&shy;seremonien for Sommer-OL i Paris, mot tre høyhastighets&shy;strekninger tilhørende jernbane&shy;selskapet SNCF.

Aksjonene hadde form av tre påsatte branner på strekningene *Atlantique*, *Nord* og *Est*. Ytterligere ett angrep mot en strekning ble forhindret. Som følge av skadene måtte flere av TGV-togenes avganger innstilles; andre avganger ble forsinket. Rundt 800 000 personer ble rammet som følge av innstilte avganger. Dette gjaldt strekningen mellom Paris og Lille og Eurostar mellom London og Paris. Også lokaltrafikken til Frankrikes hovedarena Stade de France i utkanten av Paris, ble berørt av hendelsene.

## Tidligere hendelser
Et tidligere sabotasjetilfelle ble unngått den 8. mai under ankomsten av den olympiske ild til Marseille, da politiet fant fire brannstiftende gjenstander på LGV Méditerranée linjen mellom Aix og Marseille.

## Sabotasjeaksjoner
Gjerningsmennene skadet fire signalbokser langs linjene som forbinder Paris med byene Lille i nord, Bordeaux i vest og Strasbourg i øst. Et angrep på *LGV Sud-Est*-linjen ble avverget. Senere bekreftet togselskapet Eurostar at de hadde kansellert ett av fire tog ettersom branntilløpene forårsaket avbrudd for høyhastighetstogene. I tillegg til internasjonale togforbindelser ble også innenlandske jernbanetjenester betydelig forstyrret.

## Konsekvenser (utvalg)
Den britiske statsministeren Keir Starmer hadde opprinnelig planlagt å reise med Eurostar til åpningsseremonien for OL; men på grunn av de inntrufne forsinkelsene og kanselleringene etter branntilløpene valgte han i stedet å reise med fly til Paris.

Tre høyhastighets&shy;strekninger ble rammet:

* LGV Atlantique: To tredjedeler av avgangene ble avlyst.
* LGV Est Européenne: Det ble meldt om forsinkelser på rundt halvannen time, men alle togene var i ferd med å gå normalt igjen innen 27. juli.
* LGV Nord: Forsinkelser på rundt én time og noen avganger kansellert, med normal gjenopptakelse av trafikken planlagt innen 29. juli.

Eurostar ble tvunget til å kansellere en fjerdedel av togene sine fra 26.–28. juli. Togene som kjørte ble omdirigert via konvensjonelle linjer og kjørte med redusert hastighet, noe som forlenget reisen med omtrent en og en halv time.

Mer enn 800 000 reisende ble direkte berørt, inkludert 250 000 den 26. juli.

## Etterforskning
Paris' statsadvokatembete har åpnet en etterforskning med hjemmel i lovbestemmelsene om undergraving av «grunnleggende nasjonale interesser». Politiledelsen i Paris opplyste at samtlige av landets etterretnings- og sikkerhetstjenester var blitt mobilisert i kjølvannet av hendelsene.

Den 25. juli hadde den israelske utenriksministeren advart sin franske kollega om mulige terroristangrep under lekene, med tilknytninger til Iran. Iran benektet disse påstandene før og etter angrepene.

28. juli 2024 ble en person arrestert i Nordvest-Frankrike, med nøkler til tekniske rom, verktøy, universalnøkler og litteratur «knyttet til venstreekstremisme» funnet i bilen hans. På tidspunktet for arrestasjonen var det imidlertid ingen indikasjoner på at han er knyttet til de tidligere angrepene. Frankrikes innenriksminister Gerald Darmanin uttalte at metodene som ble brukt var tradisjonelle for venstreekstremister, og ga en mulig forbindelse.

## Se også
* Andre voldshendelser under de olympiske leker:
** München-massakren
** Bombeattentatet i Centennial Olympic Park

## Referanser